projecte-aina/catalan_government_crawling huggingface dataset:
Aquests premis s'han consolidat com a referent en el reconeixement i la divulgació del paper i el talent de les dones en l'àmbit tecnològic.
El termini de presentació de les candidatures, obert durant un parell de mesos a l'estiu, ha finalitzat aquesta setmana
Un total de 85 candidatures optaran a la sisena edició dels Premis DonaTIC del Departament de Polítiques Digitals, uns guardons que s'han consolidat com a referent en el reconeixement i la divulgació del paper i el talent de les dones en l'àmbit tecnològic.
La directora general de Societat Digital, Joana Barbany, s'ha mostrat satisfeta perquè "tenint en compte la situació actual, en els dos mesos que ha estat oberta la convocatòria hem rebut més de vuitanta candidatures, una xifra que confirma el talent tecnològic femení que hi ha a Catalunya i que des del Departament de Polítiques Digitals volem ajudar a visibilitzar i fer créixer".
Els premis DonaTIC 2020 tenen vuit categories que són excloents (cada candidata només pot ser-ho d'una categoria) i que s'agrupen en tres àmbits: professional; acadèmic i de revelació, i de divulgació i iniciatives referents.
Les 85 candidatures presentades de l'edició d'enguany s'han distribuït de la següent manera:
Estudiant de cicle formatiu de FP de l'àmbit TIC: 5 candidatures
Les candidatures presentades les avaluarà un jurat integrat per professionals del sector tecnològic de reconegut prestigi, tant del món acadèmic, com empresarial, institucional i associatiu.
Com a novetat, aquest any el jurat comptarà amb un comitè tècnic i un comitè d'honor, amb funcions diferents.
El comitè tècnic valorarà les candidatures i en triarà sis semifinalistes per a cadascuna de les categories, i el comitè d'honor seleccionarà les tres candidatures finalistes i la guanyadora de cada categoria.
El lliurament dels guardons dels Premis DonaTIC 2020 es farà coincidint amb el Dia d'Ada Lovelace, el 13 d'octubre, en reconeixement a la que fou la primera programadora de la història.
Organitzats pel Departament de Polítiques Digitals amb la col·laboració de l'Institut Català de les Dones, l'Observatori Dona, Empresa i Economia de la Cambra de Comerç de Barcelona i l'associació Tertúlia Digital, els Premis DonaTIC s'inscriuen dins el Pla DonaTIC, el pla estratègic que impulsa el Departament de Polítiques Digitals i Administració Pública amb l'objectiu prioritari d'incrementar la presència femenina en el sector.
El lliurament dels guardons dels Premis DonaTIC 2020 es farà coincidint amb el Dia d'Ada Lovelace, el 13 d'octubre
La 5G permetrà viure en primera persona l'Acerbis Catalunya Round i experimentar l'entreteniment del futur de forma immersiva, personalitzada, des del mòbil i sense haver de sortir de casa.
Els pilots Ana Carrasco i Isidre Esteve prenen forma en aquesta app com a hologrames 3D per guiar l'usuari en la seva experiència 5G.
Des d'avui, ja està disponible per a Android i iOS l'app ' Experiència 5G', amb què l'usuari podrà personalitzar la seva experiència 5G d'esport immersiu durant l'Acerbis Catalunya Round, la primera prova puntuable del Campionat del Món MOTUL FIM Superbike que acull el Circuit de Barcelona-Catalunya del 18 al 20 de setembre.
A través d'aquesta aplicació, Impulsada pel Departament de Polítiques Digitals i desenvolupada per Aumenta Solutions, es podrà rebre i provar directament al dispositiu mòbil el senyal de vídeo que, durant tot el cap de setmana, enviaran amb tecnologia 5G dues càmeres ubicades a la zona de boxes del Circuit: una càmera 360o que permet viure una experiència immersiva, i una altra càmera articulada per un braç robotitzat que controlarà, en remot i amb connexió 5G d'extrem a extrem, l'Armando Folgado, un ex-pacient de l'Institut Guttman amb mobilitat reduïda severa bon coneixedor del món del motor.
L'horari de les emissions en directe que es podran visualitzar a l'app, provinents de les càmeres 360o i braç robotitzat, és dissabte i diumenge d'11 a 17 hores.
A més, la pilot Ana Carrasco (que havia de competir al Mundial tot i que finalment no ho podrà fer per una lesió) i el pilot català Isidre Esteve prenen forma en aquesta app com a hologrames 3D per donar la benvinguda a l'usuari/a i acompanyar-lo en l'experiència 5G, durant la qual podrà triar en tot moment quina de les dues càmeres vol visualitzar.
L'experiència volumètrica es podrà experimentar plenament en els telèfons que disposin de realitat augmentada ARcore (la majoria dels models fabricats els darrers anys), que la mateixa aplicació ja detecta i activa.
L'app ' Experiència 5G ' per a Android es pot descarregar en aquest enllaç, mentre que per a iOS es pot descarregar a l'App Store o clicant aquí.
La 5G i l'entreteniment del futur
L'experiència d'esport immersiu amb tecnologia 5G permetrà experimentar en primera persona l'entreteniment del futur, on, gràcies a la cinquena generació de telefonia mòbil, es podrà gaudir de l'esdeveniment en temps real, de forma immersiva, personalitzada i sense necessitat de sortir de casa.
L'experiència, que es va presentar en roda de premsa el passat 14 d'octubre, està promoguda pel Departament de Polítiques Digitals de la Generalitat, el Circuit de Barcelona-Catalunya i la Corporació Catalana de Mitjans Audiovisuals (CCMA) en el marc de 5G Barcelona.
Compta amb la col·laboració de l'Institut Guttman i les aportacions de l'Institut de Robòtica i Informàtica industrial (IRI-UPC) i l'empresa Kataclack.
Vodafone serà el proveïdor tecnològic de la xarxa 5G mitjançant una l'estació mòbil que traslladarà al Circuit.
Impulsada per Polítiques Digitals i desenvolupada per Aumenta Solutions, l'app permet rebre i provar al mòbil el senyal que emetran amb tecnologia 5G dues càmeres ubicades als boxes del Circuit
El conseller de Polítiques Digitals ha qualificat de "bona decisió" l'anunci d'avui de la GSMA perquè referma l'aposta del MWC per Catalunya.
Jordi Puigneró ho ha dit després de la reunió que han mantingut aquesta tarda amb el president de la Generalitat, Quim Torra, i el conseller delegat del GSMA, John Hoffman.
El conseller de Polítiques Digitals i Administració Pública, Jordi Puigneró, ha assegurat que és "una bona notícia que aquest 2021 el Mobile se celebri al nostre país " i ha destacat que el canvi de dates permetrà que hi hagi més garanties sanitàries per desenvolupar amb la màxima normalitat un esdeveniment d'aquestes característiques.
Traslladar l'esdeveniment al mes de juny "és una bona decisió perquè manté intacta la presencia del Mobile a Catalunya", ha dit.
En aquest sentit, el conseller ha recordat que hi ha un acord perquè el MWC se celebri a Barcelona fins al 2024.
També ha destacat que és una bona decisió perquè tindrà "un major impacte econòmic per al país" amb més assistents i més expositors.
"En definitiva, la decisió és la millor garantia que el Mobile es farà i que es farà amb les millors garanties.
Hem compartit evidentment la decisió, en què estàvem treballant des de feia setmanes".
El conseller ha fet aquestes declaracions després de la reunió mantinguda aquesta tarda entre membres amb el president de la Generalitat, Quim Torra, el conseller delegat del GSMA, John Hoffman.
A la reunió també hi ha assistit la consellera de Presidència, Meritxell Budó i el conseller d'Empresa i Coneixement, Ramon Tremosa.
Cal recordar que l'edició del 2020 del congrés internacional de mòbils, que s'havia de celebrar el passat mes de febrer a Barcelona, es va suspendre per la Covid-19.
Per a aquesta edició, l'organització estimava un impacte de 492 milions i la creació de prop de 14.100 llocs de treball temporal.
Es preveia l'assistència de més de 110.000 visitants i la participació de 3.000 expositors, 170 delegacions governamentals i 200 països i regions.
La iniciativa del Departament de Polítiques Digitals s'emmarca en el Pla DonaTIC que fomenta l'apoderament de les dones i promou el lideratge femení en un àmbit clau com és el sector TIC a Catalunya
El Govern ha aprovat les bases reguladores d'una nova línia de subvencions de 500.000 euros per impulsar l'emprenedoria i el lideratge femení en l'àmbit digital.
Les subvencions han d'ajudar a consolidar empreses emergents de base tecnològica fundades i liderades per dones, que estiguin en la fase inicial de la seva activitat empresarial.
Aquesta línia d'ajuts s'emmarca en el Pla DonaTIC del Departament de Polítiques Digitals.
En podran ser beneficiàries, les empreses establertes a Catalunya, que tinguin entre un any i tres de vida des de la seva constitució i en les quals hagi participat com a mínim una dona a l'equip fundador i que actualment formi part de l'equip directiu.
La quantia de les subvencions atorgades serà d'un mínim de 15.000 euros i un màxim de 35.000 euros per projecte.
Amb aquestes subvencions, es vol ajudar en la validació de la tecnologia i el model de negoci, en el llançament de nous productes al mercat o en la posada en marxa de projectes per accedir a rondes de finançament.
També s'inclouen com accions subvencionables les actuacions necessàries per al desenvolupament del pla d'empresa com ara la creació de prototips, el disseny, la verificació del rendiment, les proves de producte, el desenvolupament de línies pilot i altres activitats destinades a la innovació per rebre finançament i accedir al mercat.
En la valoració dels projectes, es tindrà en compte la posició de lideratge de les dones en l'equip emprenedor així com el pla d'empresa presentat.
També es valorarà que les empreses estiguin encapçalades per dones, que els òrgans de decisió i de direcció siguin paritaris i els plans de promoció del talent femení així com la innovació i l'impacte del projecte.
Urgència de talent femení al sector TIC
El Govern català està fermament compromès amb el suport i l'impuls de l'emprenedoria femenina en el sector TIC.
En aquest sentit, s'està desplegant el Pla DonaTIC que busca apoderar les dones en l'àmbit tecnològic.
Les dades reflecteixen avui la baixa presència de les dones en l'àmbit digital.
El 'Baròmetre del sector tecnològic a Catalunya 2019' alerta sobre la necessitat de més talent femení en el sector TIC.
Les dones avui només ocupen el 8% de les posicions tècniques i especialitzades o alts càrrecs dins les companyies tecnològiques.
De fet, només un 11% de les empreses del sector preveuen algun tipus de programa o política específica per contractar més dones.
En total es dedicaran 500.000 euros a projectes de negocis digitals impulsats i liderats per dones
El Centre de Telecomunicacions i Tecnologies de la Informació (CTTI), l'organisme adscrit al Departament de Polítiques Digitals i Administració Pública encarregat de la contractació centralitzada, la gestió i el subministrament de solucions, i de la governança de les TIC de tota la Generalitat de Catalunya, ha aprovat l'adjudicació de l'homologació corresponent al servei de construcció i desenvolupament d'aplicacions de la Generalitat de Catalunya i el seu sector públic per un valor estimat de 396,480 M€ (IVA exclòs) per un període de tres anys, amb una pròrroga de fins a un màxim de 12 mesos.
En l'adjudicació dels nous contractes, atenent al nou model de contractació impulsat des del Departament de Polítiques Digitals per afavorir la concurrència, la competitivitat en el sector i la innovació, s'ha aconseguit impulsar l'entrada d'un major nombre de proveïdors en els 7 lots licitats.
Aquest fet garanteix una major competitivitat entre les ofertes presentades.
La nova homologació ha atret un total de 20 licitadors nous a l'ecosistema de proveïdors del CTTI, cosa que representa un increment del 100% en el nombre de proveïdors que actualment es dediquen a la construcció i manteniment d'aplicacions a la Generalitat de Catalunya.
S'ha aconseguit potenciar el teixit empresarial del sector TIC a Catalunya, amb un increment del 150% de la petita i mitjana empresa.
Així, les pimes del sector TIC representen prop del 30% de les empreses homologades i un 40% en el cas d'UTES formades exclusivament per PIMEs.
Així mateix, l'adjudicació dels nous contractes de construcció, desenvolupament i manteniment d'aplicacions ha permès assolir també millores importants pel que fa a:
L'acord marc és un sistema per a la racionalització de la contractació de les administracions públiques que permet afavorir l'entrada de proveïdors en el desenvolupament de nous projectes i possibilitar l'accés directe d'empreses especialitzades.
El primer curs tindrà lloc el 6 i 8 d'octubre i estarà dedicat a la tecnologia 5G i el seu impacte a les ciutats i a l'Administració.
Fins a finals d'any, s'impartiran 4 tallers més, centrats en blockchain, intel·ligència artificial, ciutats i intel·ligents i drons.
El Departament de Polítiques Digitals i Administració Pública, a través de la Secretaria de Polítiques Digitals i l'Escola d'Administració Pública de Catalunya (EAPC), engega aquesta setmana un cicle de cinc tallers formatius en línia centrats en les anomenades tecnologies digitals avançades (TDA).
Els tallers s'adrecen a personal de la Generalitat de Catalunya i de l'Administració Local vinculats a departaments d'innovació i/o consultoria tecnològica amb l'objectiu que la pròpia administració sigui tractora de projectes de tecnologies digitals avançades arreu del territori.
Els tallers de capacitació en TDA per a l'empleat públic pretenen dotar els treballadors i treballadores a qui van dirigits de coneixements de base sobre aquestes tecnologies, les possibilitats que ofereixen i les possibles aplicacions d'ús en l'administració pública, amb l'objectiu de fomentar la seva aplicació en diferents àmbits de l'administració catalana per millorar-ne la gestió i els processos.
A partir del 6 d'octubre i fins a finals d'any, s'oferiran cinc tallers de capacitació en línia de 4 hores de durada centrats en les tecnologies 5G, blockchain, intel·ligència artificial, ciutats intel·ligents i drons.
El calendari previst per als tallers és el següent:
La informació sobre els tallers es pot trobar al web de l'EAPC a mesura que s'obrin les inscripcions per a cada curs.
Més informació sobre el primer taller, aquí.
L'objectiu dels cursos és que l'Administració sigui tractora de projectes de tecnologies digitals avançades arreu del territori
Amb un total d'1,2 M€ s'estendran 19,6 km de fibra òptica, que se sumaran als 150 ja existents, i connectaran quatre municipis nous
El conseller de Polítiques Digitals i Administració Pública, Jordi Puigneró, ha presentat avui el projecte, aprovat pel Govern de la Generalitat, de desplegament de la fibra òptica de la Generalitat al tram Vilafranca del Penedès – Pontons.
Un cop finalitzades les obres d'aquets projecte, el 52% dels habitants de la comarca de l'Alt Penedès disposaran d'accés a la xarxa de fibra òptica de la Generalitat aquest 2021.
La comarca passa de tenir 50.000 habitants amb accés a la xarxa de fibra òptica de la Generalitat a oferir accés a 7.066 habitants nous (3.264 habitants de Sant Martí Sarroca, 2.348 de Torrelles de Foix, 532 de Pontons i 922 de Pacs del Penedès).
Amb una inversió d'1.200.000 euros, s'estendran 19,6 quilòmetres nous de fibra òptica, que se sumaran als 150 ja existents a l'Alt Penedès, i permetran connectar quatre municipis nous: Sant Martí Sarroca, Torrelles de Foix, Pontons i Pacs del Penedès.
Impuls al desplegament de la fibra òptica
Les obres, previstes per al 2021, s'inclouen en l'acord de Govern del 4 d'agost per accelerar el desplegament de la xarxa de fibra òptica al territori.
Cal recordar que l'acord de Govern preveu un increment de 57 milions d'euros més d'inversió, que se sumen als 13,5 que ja estan en execució per connectar les capitals de comarca.
D'aquesta manera, el Govern destinarà fins al 2021 un total de 70 milions d'euros en l'extensió de la xarxa de fibra òptica arreu del territori amb l'objectiu de connectar tots els municipis de més de 50 habitants.
En total, més de 6.000 quilòmetres de fibra que garantiran la connectivitat, l'equilibri territorial i la cohesió social a tot el país.
El projecte del Govern d'articular una xarxa de fibra òptica neutra, oberta i amb una tarifació pels serveis de connectivitat independent de la distància ha demostrat la seva efectivitat per fomentar el desplegament de xarxes finalistes per part dels operadors.
Gairebé la totalitat dels municipis que disposen de xarxa de fibra òptica de la Generalitat, tenen demanda per part d'operadors privats.
En aquest apartat, trobareu informació sobre les iniciatives que conformen un nou model de governança ètica com l'elaboració del Codi ètic del Servei Públic de Catalunya i la Xarxa de Comitès d'Ètica, així com del Codi de conducta dels alts càrrecs i directius i la publicitat activa que se'n deriva i del Comitè Assessor d'Ètica Pública.
Estat i objectius dels treballs d'elaboració del Codi ètic del servei públic de Catalunya.
Accés al primer esborrany del document
Finalitats i composició de la Xarxa de Comitès d'Ètica de l'Administració de la Generalitat de Catalunya i de les entitats del seu sector públic
Codi de conducta i publicitat activa que se'n deriva.
Composició, activitat i consultes formulades al Comitè Assessor d'Ètica Pública
Aquest apartat és un recull obert i creixent de pràctiques, estratègies i metodologies orientades a generar resultats tan diversos com la incentivació de la creativitat, la gestió d'equips, la cohesió de grups, la gestió de la innovació o la millora de la productivitat personal.
El contingut que recull aquest apartat es correspon a pràctiques emprades en algun departament o unitat de la Generalitat de Catalunya i que han estat administrades per professionals de la institució.
Cadascuna disposa d'una breu fitxa descriptiva i d'una entrevista al professional que l'ha emprada.
Per a suggerir l'ampliació d'eines de la caixa, a partir de la vostra experiència, contacteu amb [EMAIL].
La Generalitat de Catalunya impulsa les accions necessàries per garantir el dret que tenen reconegut els ciutadans, les empreses i les institucions de no presentar documents que acreditin els requisits necessaris per gaudir d'un determinat servei quan les dades ja estiguin en mans de la mateixa Administració de la Generalitat o d'una altra Administració o institució pública.
Aquestes dades formen part del Catàleg de dades i documents electrònics creat per Acord del Govern de 27 de novembre de 2007.
Aquest Catàleg conté la relació actualitzada de dades i documents que estan en poder de l'Administració de la Generalitat i d'altres administracions i institucions públiques que es poden obtenir per mitjans electrònics.
Ciutadans, empreses i organitzacions no han de portar documentació que ja està en mans de l'Administració
Actualment, les dades i els documents que no han d'aportar els ciutadans, les organitzacions o les empreses per dur a terme els seus tràmits davant de l'Administració són:
El Qüestionari sobre l'experiència de teletreball a l'Administració de la Generalitat.
COVID-19 ha estat elaborat amb l'objectiu de disposar de dades sobre la percepció dels empleats de l'Administració de la Generalitat que, a causa de l'actual situació de confinament, han hagut d'adoptar el teletreball com a modalitat de prestació de serveis.
Aquesta situació ha suposat una immersió per la via de fet en una modalitat de teletreball a temps total i en condicions no ideals.
Per això hem considerat important conèixer la valoració de l'experiència de teletreball en aquest període, a fi de detectar-ne elements susceptibles de millora a través de la informació, comunicació, formació, etc.
Les dades més rellevants que es recullen també seran un element important a tenir en compte en la regulació del teletreball quan aquesta modalitat pugui desenvolupar-se en les condicions de la nova normalitat.
S'han recollit 4.650 respostes, i la percepció global és satisfactòria
En l'àmbit de la formació, 878 persones afirmen que han accedit als continguts del curs per al teletreball que estan disponibles en obert a l'Aula Virtual de l'EAPC.
D'aquestes persones, 202 ocupen llocs de comandament.
La valoració mitjana que reben aquests continguts és de 3,1 sobre 4.
Els autònoms, professionals, empreses, entitats i altres col·lectius heu de fer el tràmit per internet.
Quan envieu el formulari us heu d'identificar amb l'IdCAT Mòbil o un certificat digital.
Podeu fer la sol·licitud en qualsevol moment.
Podeu aportar documentació per donar suport a l'escrit de petició.
Les peticions s'han de fer per escrit mitjançant qualsevol mitjà que permeti acreditar-ne l'autenticitat, sempre que es compleixin els requisits següents:
L'escrit de petició, juntament amb la documentació que s'hi adjunti, s'ha de presentar per alguna de les diferents vies que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, d'acord amb el que estableix la disposició transitòria quarta de la Llei 39/2015, d'1 d'octubre, del procediment administratiu comú de les administracions públiques.
Si la petició ha estat admesa, l'òrgan competent ha de respondre i notificar la resposta en el termini màxim de tres mesos a comptar de la data de la presentació.
El transcurs d'aquest termini no comporta l'estimació per silenci administratiu de la petició.
L'òrgan que rebi la petició n'ha d'acusar la recepció en el termini màxim de 10 dies.
Si l'objecte de la petició no és competència seva, però pertany a un altre òrgan de la mateixa Administració, institució o organisme, l'ha de trametre a aquest i ho ha de notificar a la persona interessada en el termini màxim de 10 dies.
Si la petició no ha estat admesa, l'òrgan competent n'ha de declarar la inadmissió explicant els motius i l'ha de notificar en el termini màxim de 45 dies hàbils comptats a partir de l'endemà de la presentació de l'escrit.
Els autònoms, professionals, empreses i altres col·lectius rebreu una notificació electrònica.
Si sou un particular rebreu la notificació a l'adreça postal que consta en el formulari de sol·licitud.
També podeu accedir a la notificació electrònica a través del servei e-NOTUM.
InfoEntitats és una cercador que permet accedir a la informació per conèixer el perfil i característiques bàsiques i essencials de totes i cadascuna de les entitats del sector públic institucional de l'Administració de la Generalitat.
Així, el resultat de la cerca a través de text lliure o dels camps predeterminats, dona com a resultat un llistat d'entitats que responen als paràmetres requerits i l'accés a les fitxes de cadascuna d'elles amb les dades de contacte, missió i àmbit d'activitat, naturalesa jurídica, departament d'adscripció, òrgans de govern, retribucions de directius, pressupost, contractació pública i recursos humans.
L'estructura de cerca d'InfoEntitats està configurada per un camp lliure de text i un camp desplegable amb valors predefinits.
El resultat de la cerca serà la combinació d'aquests dos camps.
- El camp de text buscarà les fitxes de les entitats que continguin la paraula que s'escrigui (o si s'escriuen més d'una separades per un espai).
- El camp desplegable conté la llista de les diferents naturaleses jurídiques de les entitats, dels seus àmbits d'actuació i dels departaments als quals estan adscrites.